युवक ने नहर में छलांग लगाई, बचाने का प्रयास किया पर तेज बहाव में बहा
भास्कर संवाददाता|श्रीगंगानगर
सदरथाना क्षेत्र के नाथांवाला से गुजर रही गंगनहर में रविवार को एक युवक कूद गया। युवक के नहर में कूदने की सूचना मिलते ही सदर थाना पुलिस मौके पर पहुंची और गोताखोरों की मदद से युवक की तलाश की। देर रात तक नहर में तलाश के बावजूद युवक का कोई सुराग नहीं लगा। युवक की पहचान वेदप्रकाश (25) पुत्र सुभाष कुम्हार निवासी सद्भावना नगर के रूप में हुई है। युवक की चार महीने पहले ही शादी हुई थी। जानकारी के मुताबिक रविवार सुबह करीब 9.45 बजे सूचना मिली कि नाथांवाला स्थित नहर में एक युवक गिर गया है। सूचना मिलते ही सदर पुलिस थाना की एसआई वर्षा गोदारा हवलदार प्रमोद कुमार मय जाब्ता मौके पर पहुंचे। इसी बीच आपदा प्रबंधन विभाग से गोताखोरों भी पहुंच गए। मौके पर मौजूद लोगों ने बताया कि कुछ देर पहले एक युवक साइकिल लेकर नहर के पुल पर आया था। युवक ने साइकिल नहर किनारे खड़ी की और देखते ही देखते छलांग लगा दी। युवक के छलांग लगाते ही वहां कुछ दूरी पर मौजूद लोग नहर में तलाश के लिए उतरे, लेकिन पानी का बहाव तेज होने के कारण युवक आगे बह गया। इसके बाद पहुंचे गोताखोरों नेे प्रत्यक्षदर्शियों की निशानदेही पर युवक की तलाश की। नेतेवाला हैड तक तलाशने के बावजूद डूबे युवक का सुराग नहीं लगा। इसके बाद सीओ सिटी तुलसीदास पुरोहित एसडीएम यशपाल आहूजा भी नेतेवाला हैड पहुंच गए।
नाथांवाली के पास नहर में कूदे युवक के परिजनों से जानकारी लेती पुलिस।
hin_Deva san_Deva hin_Deva hin_Deva